夜宴謠
作者：溫庭筠
朝代：唐

paragraphs: 長釵墜髮雙蜻蜓，碧盡山斜開畫屏。
虬鬚公子五侯客，一飲千鍾如建瓴。
鸞咽奼唱圓無節，眉歛湘煙袖迴雪。
清夜恩情四座同，莫令溝水東西別。
亭亭蠟淚香珠殘，暗露曉風羅幕寒。
飄颻戟帶儼相次，二十四枝龍畫竿。
裂管縈弦共繁曲，芳樽細浪傾春醁。
高樓客散杏花多，脉脉新蟾如瞪目。